Foto: Devid va Viktoriya Bekxemning Mayamidagi 49 mln dollarlik pentxausiga sayohat

Olamda yuz berayotgan hodisalardan biroz chalg‘ib, taniqli shaxslar qanday yashashiga nazar tashlashga taklif qilamiz, deb yozadi Hello nashri.

Devid va Viktoriya Bekxem 2019-yilning yozida taniqli dizayner Zaha Xadid arxitektura byurosi tomonidan loyihalashtirilgan Mayamidagi One Thousand Museum turar joy majmuasidan uy sotib olgan edi.
62 qavatdan iborat 200 metr balandlikdagi bino qurilishi 2019-yilning oxirida yakunlandi, endilikda u Mayamidagi eng baland binolardan biri hisoblanadi. Uyning birinchi egalari allaqachon unda yashay boshladi. Internetda uy interyeri aks etgan suratlar tarqaldi. Bekxemlar oilasi ushbu majmuadan 49 million dollarlik pentxausni xarid qilgan.
Zaha Xadid loyihalashtirgan boshqa binolar kabi One Thousand Museum ham futuristik qayrilgan shaklga ega.  Turar joy majmuasida kvartiralarning bir qismi ikki qavatli, yana bir qismi ko‘p qavatli. Biroq ularning barchasida shaharning go‘zalligi ko‘rinib turishi uchun poldan shiftgacha oynavand devorlar bor.
Majmua tomida vertolyot maydoni mavjud. Shuningdek, majmuada yashovchilarga infiniti-basseyn, bar, spa salon, sauna, sport zali hamda go‘zallik salonlari xizmat ko‘rsatadi.